নোট বাতিলের প্রাথমিক ধাক্কা সামলে ‘ফর্মে’ ফিরছে জাল নোটের কারবারিরা! পুলিশের তথ্য সেই ইঙ্গিতই দিচ্ছে।
গত বছরের ৮ নভেম্বর পুরনো ৫০০ এবং ১০০০ টাকার নোট বাতিলের সিদ্ধান্ত ঘোষণা করেছিল নরেন্দ্র মোদীর সরকার। পরে নতুন ৫০০ এবং ২০০০ টাকার নোট চালু হয়।  প্রধানমন্ত্রী দাবি করেছিলেন, নতুন নোটগুলির ‘সিকিওরিটি কো়ড’ জাল করা খুব কঠিন। কিন্তু তথ্য বলছে, রাজ্যে গত ডিসেম্বর-জানুয়ারিতে জাল নোট পাচারের ঘটনা দু’অঙ্কের নীচে নেমে গেলেও পরবর্তী দু’মাসে তা ফের তিন অঙ্কের উপরে উঠেছে। ফেব্রুয়ারি-মার্চে এক হাজারের বেশি জাল ২০০০ টাকার নোট উদ্ধার হয়েছে।
সিআইডি’র প্রকাশিত গেজেট নথি বলছে, চলতি বছরের প্রথম তিন মাসে এক হাজার ২৬টি জাল ২০০০ টাকার নোট উদ্ধার হয়েছে। সামসেরগঞ্জ, সুতি, ইংলিশবাজার, বৈষ্ণবনগর, মাটিগাড়া, দিনহাটার মতো উত্তরবঙ্গের বেশ কয়েকটি জায়গা থেকে জাল নোটগুলির বড় অংশ উদ্ধার হয়েছে। জাল নোট প্রবেশের পথ সেই ভারত-বাংলাদেশ সীমান্ত। ওই নথি অনুযায়ী, গত জানুয়ারি মাসে রাজ্যে মাত্র একটি ২০০০ টাকার জাল নোট উদ্ধার হয়েছিল। মালদহের বৈষ্ণবনগর থেকে ওই জাল নোটটি উদ্ধার হয়েছিল।
ফেব্রুয়ারিতে ১৯৪টি ২০০০ টাকার জাল নোট উদ্ধার হয়। তখনই ‘সিঁদুরে মেঘ দেখে’ পুলিশ। ওই মাসে পুলিশ বৈষ্ণবনগর এবং কালিয়াচক, মুর্শিদাবাদের ফরাক্কা এবং নদিয়ার থানাপাড়া থেকে জাল নোট পাচারের সঙ্গে যুক্ত পাঁচটি চক্রকে ধরতে পেরেছিল। মার্চে রাজ্যের বিভিন্ন প্রান্ত (মূলত উত্তরবঙ্গ) থেকে জাল নোট পাচারের মোট ১৭টি চক্রকে পাকড়াও করে পুলিশ। উদ্ধার হয় ৮২৪টি ২০০০ টাকার জাল নোট।
সিআইডি অফিসারদের কাছে এই তথ্য যথেষ্ট ইঙ্গিতবাহী। এক অফিসারের কথায়, ‘‘পুলিশের নজর এড়িয়ে এমন কত জাল নোট বাজারে ঢুকে গিয়েছে, তা জানা নেই। তবে এটা স্পষ্ট যে জাল নোটের কারবারিরা আস্তে আস্তে সক্রিয় হয়ে উঠছে।’’ তবে তাঁর দাবি, ‘‘নতুন নোটের সিকিওরিটি কোডগুলি এখনও নকল করতে পারেনি জাল নোটের কারবারিরা। বেশিরভাগই উন্নত মানের কাগজে কালার ফোটোকপি করে আসল নোটের মতো আকার দেওয়ার চেষ্টা করা হচ্ছে।’’
সিআইডি’র ডিআইজি (অপারেশন) নিশাত পারভেজও বলেন, ‘‘যে নোটগুলি উদ্ধার হয়েছে, সেগুলির গুণমান খুব ভাল নয়। তবে মাঝখানে জাল নোটের পাচার একদম বন্ধ হয়ে গিয়েছিল। এখন আবার ভাল সংখ্যক জাল নোট বাজেয়াপ্ত হচ্ছে।’’